钦定古今图书集成/理学汇编/学行典/第175卷 > 刘若实
## 钦定古今图书集成/理学汇编/学行典/第175卷 > 刘若实

按《安庆府志》：“刘若实，字引真，别号霜石。以国子生任
鸿胪丞，寻谢职归，体性宁澹，翛然尘表。雅嗜读书穷
理，手录孔孟周、程诸书，晨起拜之，端诵数十简乃已。
颜简一先生爱若实颖敏，出所著《易》研授之。自是邃
于《易》，于寂然不动，感而遂通，一语，顿见圣人体用浑
全。曰：‘学者当于文字外直接千圣心源’。”慕同邑方文
孝先生，往见之。文孝问曰：“《论语》首揭‘学’字，所学何事？”
若实曰：“有子注脚甚明，非学天、学圣，但学自己学为
人而已。”寻见吴宗一先生，往复参证，两先生叹服，谓
若实淳笃似元定，超脱如象山，共庆得朋之益。复命
其子馀清游二先生之门。若实学不守训诂，闻见直
截简易，时鼓琴自娱，忽抱痾预知逝期，有问先生何
处去者，曰：“浩气还太虚。”学者私谥为静达先生。